Document ID: 32003R2193

Nõukogu määrus (EÜ) nr 2193/2003,
8. detsember 2003,
millega kehtestatakse täiendavad tollimaksud teatavatele Ameerika Ühendriikidest pärinevatele toodetele
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133,
võttes arvesse komisjoni ettepanekut [1]
ning arvestades järgmist:
(1) 20. märtsil 2000. aastal kiitis WTO vaidluste lahendamise organ (VLO) ühenduse taotlusel heaks vaekogu ja apellatsioonikogu ettekanded, mille kohaselt kujutas Ameerika Ühendriikide kohaldatav välismüügikorporatsioonide (foreign sales corporations, FSC) maksustamise kord endast WTO lepinguga keelustatud ekspordisubsiidiumi.
(2) 15. novembril 2000. aastal kehtestasid Ameerika Ühendriigid seaduse pealkirjaga FSC Repeal and Extraterritorial Income Exclusion Act of 2000. 29. jaanuaril 2002. aastal kiitis VLO heaks vaekogu ja apellatsioonikogu ettekanded, mille kohaselt kujutab ka nimetatud seadus endast WTO lepinguga keelustatud ekspordisubsiidiumi ning see ei toonud endaga kaasa välismüügikorporatsioonide subsiidiumi kaotamist. Sellest tulenevalt volitas VLO 7. mail 2003. aastal ühendust vastumeetmena kehtestama teatavatele Ameerika Ühendriikidest pärinevatele toodetele täiendava 100 % väärtuselise tollimaksu suurusega kuni 4043 miljonit Ameerika Ühendriikide dollarit.
(3) Leitakse, et kohane vastumeede Ameerika Ühendriikide poolt VLO soovituste täitmata jätmisele on esialgu rakendada teatavatele Ameerika Ühendriikidest pärinevatele toodetele järkjärgulist täiendavat kuni 17 % väärtuselist imporditollimaksu. Kui täiendav tollimaks on saavutanud nimetatud suuruse, peaks komisjon arengut silmas pidades tegema nõukogule ettepaneku edasiste meetmete kohta.
(4) Ühenduse tariifsed soodustused nendele teatavatele toodetele tuleks alates 1. märtsist 2004 peatada. Tariifikohustuste peatamine peaks olema ajutine ning seda peaks kohaldama seni, kuni WTO eeskirjade vastane meede on kaotatud. Käesoleva määruse kohaldamisalasse kuuluvate toodete päritolu tuleks kindlaks määrata vastavalt ühenduse tolliseadustikku [2] kehtestava nõukogu 12. oktoobri 1992. aasta määruse (EMÜ) nr 2913/92 sätetele.
(5) Tooted, millele on välja antud tollimaksuvabastusega või vähendatud tollimaksuga impordilitsents enne käesoleva määruse jõustumist, ei kuulu täiendavate tollimaksudega maksustamisele.
(6) Toodetele, mille puhul saab tõendada nende eksportimist Ameerika Ühendriikidest ühendusse enne täiendavate tollimaksude esmakordse kohaldamise kuupäeva, täiendavat tollimaksu ei kehtestata.
(7) Tooted, mida mõjutab soodustuste peatamine, tuleks suunata tollikontrolli all töötlemise protseduurile vastavalt komisjoni määrusele (EMÜ) nr 2454/93 [3] üksnes tolliseadustiku komitee kontrolli alusel,
ON VASTU VÕTNUD KÄESOLEVA MÄÄRUSE:
Artikkel 1
Alates 1. märtsist 2004 peatatakse ühenduse tariifsed soodustused Ameerika Ühendriikidest pärinevatele toodetele, mis on loetletud käesoleva määruse lisas.
Artikkel 2
1. Lisaks määruse (EMÜ) nr 2913/92 alusel kohaldatavale tollimaksule kehtestatakse täiendav väärtuseline tollimaks Ameerika Ühendriikidest pärinevatele toodetele, mis on loetletud käesoleva määruse lisas, järgmiselt:
- 5 % 1.-31. märtsini 2004,
- 6 % 1.-30. aprillini 2004,
- 7 % 1.-31. maini 2004,
- 8 % 1.-30. juunini 2004,
- 9 % 1.-31. juulini 2004,
- 10 % 1.-31. augustini 2004,
- 11 % 1.-30. septembrini 2004,
- 12 % 1.-31. oktoobrini 2004,
- 13 % 1.-30. novembrini 2004,
- 14 % 1.-31. detsembrini 2004,
- 15 % 1.-31. jaanuarini 2005,
- 16 % 1.-28. veebruarini 2005,
- 17 % alates 1. märtsist 2005.
2. Pärast 1. märtsi 2005 teeb komisjon nõukogule ettepaneku määrus arengut silmas pidades üle vaadata.
3. Iga käesoleva määruse kohaldamisalasse kuuluva toote päritolu määratakse kindlaks määruse (EMÜ) nr 2913/92 sätete kohaselt.
Artikkel 3
Nõukogu teeb otsuse käesoleva määruse tühistamise kohta niipea, kui Ameerika Ühendriigid on täielikult rakendanud WTO vaidluste lahendamise organi soovituse.
Artikkel 4
1. Lisas loetletud tooted, millele on tollimaksuvabastusega või vähendatud tollimaksuga impordilitsents välja antud enne käesoleva määruse jõustumist, ei kuulu täiendavate tollimaksudega maksustamisele.
2. Lisas loetletud tooted, mille puhul saab tõendada, et nad on käesoleva määruse jõustumise kuupäeval juba teel ühendusse, ja mille sihtkohta ei saa muuta, ei kuulu kõnealuses lisas sätestatud täiendava tollimaksuga maksustamisele.
3. Lisas loetletud tooteid võib suunata tollikontrolli all töötlemise protseduurile vastavalt määruse (EMÜ) nr 2454/93 [4] artikli 551 lõike 1 esimesele lõigule ainult juhul, kui tolliseadustiku komitee on kontrollinud majanduslikke tingimusi, kui neid tooteid ja toiminguid ei ole märgitud kõnealuse määruse lisa 76 A osas.
Artikkel 5
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. detsember 2003

Labels: 2
3
18